Talous- ja sosiaalikomitean lausunto aiheesta "Ehdotus neuvoston asetus asetuksen (EY) N:o 2200/96 oikaisemisesta tuottajaorganisaatioiden hyväksymistä koskevan siirtymäajan alkamisen osalta" (KOM(2002) 252 lopullinen – 2002/0111 CNS)



Virallinen lehti nro C 061 , 14/03/2003 s. 0052 - 0053



Talous- ja sosiaalikomitean lausunto aiheesta "Ehdotus neuvoston asetus asetuksen (EY) N:o 2200/96 oikaisemisesta tuottajaorganisaatioiden hyväksymistä koskevan siirtymäajan alkamisen osalta" (KOM(2002) 252 lopullinen - 2002/0111 CNS) (2003/C 61/10) Neuvosto päätti 15. heinäkuuta 2002 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 29. elokuuta 2002. Esittelijä oli José Manuel de las Heras Cabañas. Talous- ja sosiaalikomitea hyväksyi 18. ja 19. pitämässään 393. täysistunnossa (syyskuun 18. päivän kokouksessa) seuraavan lausunnon äänin 129 puolesta 3:n pidättyessä äänestämästä. 1. Johdanto 1.1. Ehdotetulla neuvoston asetuksella muutetaan asetuksen (EY) N:o 2200/96(1) 13 artiklaa. Kyseinen artikla koskee tuottajaorganisaatioita, jotka on hyväksytty asetuksen (ETY) N:o 1035/72(2) nojalla mutta jotka eivät täyttäneet asetuksen (EY) N:o 2200/96 voimaantulopäivänä siinä asetettuja vaatimuksia välittömän hyväksynnän saamiseksi. Asetuksen (EY) N:o 2200/96 13 artiklassa kyseisenlaisten tuottajaorganisaatioiden toiminnalle myönnetään kahden vuoden siirtymäaika, joka voidaan pidentää viideksi vuodeksi, mikäli kyseinen tuottajaorganisaatio esittää toimintasuunnitelman. Siirtymäajat lasketaan alkaviksi nyt muutettavaksi ehdotetun asetuksen voimaantulopäivästä eli 21. päivästä marraskuuta 1996. 1.2. Komission ehdottamalla muutoksella on tarkoitus oikaista siirtymäaikojen alkamispäiviä koskeva virhe ja muuttaa siirtymätoimenpiteiden alkamispäiväksi 1.1.1997, joka on asetuksen (EY) N:o 2200/96 soveltamisen alkamispäivä. Näin pyritään välttämään mahdolliset kielteiset vaikutukset asianomaisten tuottajaorganisaatioiden oikeuksiin ja varmistamaan kyseisten organisaatioiden toimien oikeusvarmuus. 2. Yleistä 2.1. Komitea muistuttaa tuottajaorganisaatioita koskevasta yleisestä ongelmasta. Tuottajaorganisaatiot ovat edelleen hedelmä- ja vihannesalan YMJ:n kulmakivi, sillä vuonna 1996 toteutetun uudistuksen avulla ei ole täysin onnistuttu saavuttamaan tavoitteita organisoida ja ryhmitellä tarjonta eikä tehostamaan tuottajaorganisaatioita jakelun keskittyessä jatkuvasti. 2.2. Sen vuoksi on syytä kannustaa tuottajaorganisaatioiden perustamista, tuottajaorganisaatioiden välisen yhteistyön muotoja, tuottajaorganisaatioiden fuusioitumista ja niiden välisiä yhteenliittymiä. 2.3. Organisaatiotoiminnan kannustamiseksi ja tuottajaorganisaatioiden tehostamiseksi olisi muokattava tunnustamisen perusteita sekä varmistettava tuottajien osallistuminen tuottajaorganisaatioiden toimintaan ja niiden demokraattiseen valvontaan. 2.4. Tuotantoalueilla olisi syytä tutkia, mikä estää viljelijöitä liittymästä vapaaehtoisesti tuottajaorganisaatioihin, miten voitaisiin erityisohjelmien avulla rohkaista entistä useampia viljelijöitä liittymään niihin ja millä tavoin tuottajaorganisaatioiden kokoa voitaisiin kasvattaa. 3. Erityistä 3.1. Komitea kannattaa komission ehdotuksen periaatetta, mutta muistuttaa, että molemmat siirtymäajat ovat päättyneet. Komitea pitää siksi valitettavana, että komissio on viivytellyt siirtymäkauden alkamisajassa olleen virheen korjaamista, jonka myötä tuottajaorganisaatiot, jotka on hyväksytty asetuksen (ETY) N:o 1035/72 nojalla mutta jotka eivät täyttäneet asetuksen (EY) N:o 2200/96 voimaantulopäivänä siinä asetettuja vaatimuksia, voivat saada välittömän hyväksynnän. 3.2. Jälkikäteen tehty asetuksen muutos vaikuttaa takautuvasti ja voi asettaa epätasa-arvoiseen asemaan eri tuottajaorganisaatiot: yhtäältä ne, jotka noudattivat aikanaan voimassa olleita määräyksiä eivätkä toteuttaneet markkinoiltapoistamistoimia, joihin niillä olisi ehdotetun oikaisun myötä ollut oikeus, ja toisaalta ne, jotka toteuttivat toimia, joiden toteuttamisoikeus nyt ehdotetaan palautettavaksi. 3.3. Nyt ehdotettavalla oikaisulla ei pystytä lieventämään kielteisiä vaikutuksia tuottajaorganisaatioiden pyrkimyksiin saada hyväksyntä säädetyssä määräajassa eikä myöskään logistisia ongelmia, joita on saattanut syntyä toimintasuunnitelmien ja -ohjelmien välisen jatkuvuuden puutteesta. 4. Päätelmät 4.1. Komitea kannattaa komission ehdotuksen periaatetta, mutta kyseenalaistaa ehdotuksen otollisuuden, sillä se johtaa syrjivään kohteluun eri tuottajaorganisaatioiden välillä eikä lievennä mahdollisia kielteisiä seurauksia niiden tuottajaorganisaatioiden kannalta, joihin virheen oikaisun viivästyminen vaikuttaa. 4.2. Komitea kehottaa komissiota tekemään mahdollisimman pian ehdotuksia YMJ:jen sopeuttamisesta tuottajaorganisaatioita koskevan ongelman ratkaisemiseksi ja ottamaan huomioon tässä lausunnossa esitetyt suositukset. Bryssel, 18. syyskuuta 2002. Talous- ja sosiaalikomitean puheenjohtaja Göke Frerichs (1) EYVL L 297, 21.11.1996. (2) EYVL L 118, 20.5.1972.